વિસનગર તાલુકામાં રાલીસણા ગામમાં હાર્દિક પટેલના સમર્થનમાં રામધૂન કાર્યક્રમ કરી ઉપવાસ આંદોલનના તાલુકામાં શ્રીગણેશ કર્યા બાદ તાલુકાના ગામેગામ વિવિધ કાર્યક્રમો થયા હતા. તા.૧-૯-૨૦૧૮ ને શનિવારના દિવસે રાત્રે કાંસા ગામમાં અજાય માતાના ચોકમાં રામધૂન કાર્યક્રમ થયો હતો. જેમાં તાલુકા પંચાયત પ્રમુખ પ્રવિણભાઈ પટેલ, નવિનભાઈ પટેલ સર્કલ, ઉપ સરપંચ દિપકભાઈ પટેલ સહિતના આગેવાનોએ, મહિલાઓ, યુવકોએ મોટી સંખ્યામાં હાજરી આપી હતી. જ્યારે ઉમતામાં ટાવર ચોકમાં ધિરાણ મંડળીના પ્રમુખ વી.કે.પટેલ, તાલુકા પંચાયત સભ્ય ઈન્દ્રવદન પટેલ, નિવૃત્ત ટીડીઓ બાબુભાઈ પટેલ વિગેરે આગેવાનોની ઉપસ્થિતિમાં રામધૂન કાર્યક્રમ અને બીજા દિવસે પ્રતિક ઉપવાસનો કાર્યક્રમ યોજાયો હતો. કમાણા ગામમાં મહિલાઓએ થાળી-વેલણ વગાડી તથા એક યુવકે મુંડન કરાવી હાર્દિક પટેલને સમર્થન આપ્યુ હતુ. તાલુકાના ઘાઘરેટ, કુવાસણા તથા સુંશીમાં પણ હાર્દિક પટેલના સમર્થનમાં પાટીદારોએ વિવિધ કાર્યક્રમો કર્યા હતા.